Toeris aangeval, beroof, 9 keer gesteekArgieffoto ŉ 39-jarige Egiptiese toeris wat met vakansie in Suid-Afrika was sterk aan in ŉ Wes-Kaapse hospitaal nadat hy aangeval, beroof en nege keer met ŉ mes gesteek is terwyl hy op die strand gestap het. Craig Lambinon, woordvoerder van die Nasionale Seereddingsinstituut (NSRI), sê die voorval het by die Noordhoekstrand suid van Kaapstad gebeur. “NSRI-paramedici het die man behandel vir steekwonde aan sy bors en kop. Hoewel sy toestand ernstig is, is hy gestabiliseer en toe na ŉ hospitaal vervoer,” het hy gesê. Ian Klopper, stasiebevelvoerder van die Kommetjie-polisie, sê die man is tans in ŉ stabiele toestand. “Ons was bang dat een van die steekwonde sy long beskadig het wat kan veroorsaak dat dit platval.” Klopper sê die man se beursie, dokumente en sleutels vir ŉ huurmotor is by hom gesteel. Niemand is nog in hegtenis geneem nie. ŉ Ondersoek na die voorval duur voort.